ସୁଡୋଗାଉଟ

ସୁଡୋଗାଉଟ  (ଇଂରାଜୀ ଭାଷାରେ Pseudogout), ଅନ୍ୟ ନାମ କ୍ୟାଲସିଅମ ପାଇରୋଫସଫେଟ ଡିପୋଜିସନ ରୋଗ ( ସିପିପିଡି ), ଏକ ଗଣ୍ଠି ପ୍ରଦାହ ରୋଗ ଯାହା କ୍ୟାଲସିଅମ ପାଇରୋଫସଫେଟ ସ୍ଫଟିକ ବା କ୍ରିଷ୍ଟାଲ କାରଣରୁ ହୋଇଥାଏ । ଆକ୍ରମଣ ସାଧାରଣଃ  ଗୋଟିଏ କିମ୍ବା କିଛି ଗଣ୍ଠିରେ ହଠାତ ଯନ୍ତ୍ରଣା ଆରମ୍ଭ ହୁଏ । ସାଧାରଣତଃ ସେଟାରେ ଲାଲିମା, ଫୁଲା ଏବଂ ଅଧିକ ଉତ୍ତାପ ମଧ୍ୟ ଥାଏ । ସାଧାରଣତଃ ଆଣ୍ଠୁ ଗଣ୍ଠି ପରେ କଚଟି ବା ରିଷ୍ଟ ପ୍ରଭାବିତ ହୁଏ । ସାଧାରଣତଃ ପାଦର ବଡ଼ ଆଙ୍ଗୁଠି ପ୍ରଭାବିତ ହୁଏ ନାହିଁ । ଅନ୍ୟ ଲକ୍ଷଣରେ ଜ୍ୱର ମଧ୍ୟ ହୋଇପାରେ । ରୋଗ ଜଟିଳ ହେଲେ ଓଷ୍ଟିଓଆର୍ଥ୍ରାଇଟିସ ହୋଇପାରେ ।

ଅଧିକାଂଶ କ୍ଷେତ୍ରରେ ସ୍ଫଟିକଗୁଡିକର ହେବାର କାରଣ ଅସ୍ପଷ୍ଟ ଥାଏ ଯଦିଓ ଏହା ବେଳେବେଳେ ପରିବାରରେ ଚାଲିଥାଏ ।  ପୂର୍ବତନ ଗଣ୍ଠି ଆଘାତ ଥିଲେ ବିପଦ କାରକ ଥାଏ । ଏହା ହାଇପୋଫସଫାଟାସିଆ, ହେମୋକ୍ରୋମାଟୋସିସ୍ ବା ଲୌହ ଅତିଭାର ଏବଂ ଉଚ୍ଚ ପାରାଥାଇରଏଡ ହରମୋନ ସ୍ତର ସ‌ହିତ ହେଉଥିବା ଦେଖାଯାଏ ।  ଖାଦ୍ୟ ଯୋଗୁ ବିପଦ ସଙ୍କଟ ପ୍ରଭାବିତ ହୁଏ ନାହିଁ । ଗଣ୍ଠି ତରଳ ପଦାର୍ଥରେ ରମ୍ବଏଡ ଆକୃତିର କ୍ରିଷ୍ଟାଲ ଯାହା ପୋଲାରାଇଜଡ୍ ଆଲୋକରେ ବାୟାରଫ୍ରିଜେଣ୍ଟ ଦେଖାଗଲେ ରୋଗ ନିର୍ଣ୍ଣୟ ନିଶ୍ଚିତ ହୋଇପାରେ । ମେଡିକାଲ ଇମେଜିଙ୍ଗ କଲେ ଉପାସ୍ଥିରେ କ୍ୟାଲସିଅମ ଦେଖାଯାଇପାରେ ।

ଏହି ରୋଗରେ କଲଚିସିନ, ନନଷ୍ଟେରଏଡାଲ ଆଣ୍ଟି-ଇନ୍‌ଫ୍ଲାମେଟୋରୀ ଔଷଧ, କର୍ଟିକୋଷ୍ଟିରଏଡ କିମ୍ବା ଆନାକିନରା ଦେଇ ଚିକିତ୍ସା କରାଯାଇପାରେ ।  ପ୍ରତିଷେଧକ ଉପାୟରେ ଭଲ ପ୍ରମାଣ ମିଳନି ଯଦିଓ ହାଇଡ୍ରୋକ୍ସିକ୍ଲୋରୋକୁଇନ କିମ୍ବା ମେଥୋଟ୍ରେକ୍ସେଟ ଦିଆଯାଇ ପାରେ ।  କିଛି ସପ୍ତାହ କିମ୍ବା ମାସ ମାସ ଧରି ଚିକିତ୍ସା ସତ୍ତ୍ୱେ ଆକ୍ରମଣର ଲକ୍ଷଣ  ଜାରି ରହିପାରେ । 

ସିଉଡୋଗଆଉଟ୍ ଆମେରିକା ଏବଂ ୟୁରୋପର ପ୍ରାୟ ୫% ଲୋକଙ୍କୁ ପ୍ରଭାବିତ କରିଥାଏ । ସାଧାରଣତ ୬୦ ବର୍ଷରୁ ଅଧିକ ବୟସ୍କ ବ୍ୟକ୍ତିଙ୍କଠାରେ ଏହା ଅଧିକ ଦେଖାଯାଏ ।  ପୁରୁଷ ଏବଂ ମହିଳାଙ୍କର ସମ ଭାବରେ ଏହି ରୋଗ ହୁଏ; ଯଦିଓ, ପୁରୁଷମାନଙ୍କର ଅଧିକ ସଂଖ୍ୟକ ଆକ୍ରମଣ ହୋଇପାରେ । ଏହି ରୋଗର ପ୍ରାରମ୍ଭିକ ବର୍ଣ୍ଣନା ୧୯୬୨ରେ ଏନ କୋହନ (N. Kohn) କରିଥିଲେ ।

 ଆଧାର 

Category:ଚିକିତ୍ସା ବିଜ୍ଞାନ
Category:Translated from MDWiki